Manila 1. januára (TASR) - Najmenej 28 ľudí prišlo o život a 590 utrpelo zranenia pri požiaroch, nehodách a výbuchoch, ktoré sprevádzali bujaré oslavy príchodu Nového roku na Filipínach.
Podľa údajov oficiálnych miest 18 ľudí zahynulo pri rozsiahlom požiari, ktorý zachvátil na Silvestra komplex budov na verejnom trhovisku v meste Lucena, 120 km juhovýchodne od metropoly Manila. Oheň rozpútal náhodný výbuch zábavnej pyrotechniky predávanej v jednom z trhových stánkov. Požiar v Lucene bol jedným zo 17 podobných incidentov, ktoré zasiahli Filipíny počas vítania Nového roku.
Nemocnice po celej krajine prijali päť obetí, ktoré podľahli zraneniam po rozličných novoročných prestrelkách, a päť ďalších zahynulo pri bitkách opitých oslavujúcich.
Podľa zdravotníckych úradov sa v rámci celej krajiny zranilo celkovo 566 ľudí pri nehodách spôsobených nesprávnym alebo neopatrným zaobchádzaním so zábavnou pyrotechnikou. Ďalších 15 osôb zasiahli zablúdené guľky vystrelené do vzduchu na oslavu Nového roku. Deväť mladých ľudí sa otrávilo po náhodnom prehltnutí malej petardy, obľúbenej medzi deťmi.
V porovnaní s predchádzajúcim rokom stúpol počet obetí novoročných osláv na Filipínach o 11 percent. Napriek tomu, že úrady sa snažia varovať občanov pred používaním zábavnej pyrotechniky, ľudia si ju kupujú, pretože je lacná. Silným dôvodom pre zachovanie tradície je tiež v juhovýchodnej Ázii zaužívaná viera, že hluk z ohňostrojov odplaší zlé sily a v novom roku prinesie šťastie.